**הסוכה – משמעותה של דירת ארעי**

**מדריך למורה**

בחג הסוכות אנו מצווים לצאת מבית הקבע שלנו ולגור 8 ימים בסוכה שהיא בקתה רעועה, שהגג שלה, הסכך עשוי מספר ענפים, המונחים כך שנוכל לראות דרכם את הכוכבים, ולהרגיש שאנו חוסים בצל ה' ולא באשליית הביטחון שמעניק לנו בית הקבע.

בשיעור זה אנו מבקשים להבין את טעם הציווי, ואת הקשר שלו למועד זה בשנה. נזכר במעט בהלכות בנית הסוכה ובעיקר אופיו של הסכך כגג זמני ולא סגור הרמטי, ואז נעיין בדברי פרשנים על משמעות היציאה לסוכה.

**מטרה:**

* התלמידים יכירו את המשמעות הרעיונית של המושג "סוכה כדירת ארעי".

**מהלך הלימוד**

**פתיח**

כדי להבהיר רעיון זה אנו פותחים את הלימוד בדיון על המילה "סוכה" שהשורש שלה הוא ס.כ.ך.ואנו מציגים לתלמידים מספר מילים מאותה משפחה שמשמעותן היא הגנה, מחסה וכיסוי.

1. **סוכה וסכך**

המורה כותבת על הלוח את השורש ס.כ.ך. אילו מילים אנחנו מכירים מהשורש הזה?

סוכה, סככה, מסך, סוכך (מטריה) סכך

מה הקשר בין המילים הללו? כולן מתארות הגנה וכיסוי.

אילו מילים קשורות לחג הסוכות? (סוכה, וסכך)

מהו אם כן החלק החשוב ביותר בסוכה? החלק שמבטא את התוכן של הסוכה?

כל תלמיד יכתוב על דף למה דווקא הסכך הוא המשמעותי ביותר בסוכה, לדעתו.

לא משתפים בתשובות התלמידים ישמרו את התשובות, שישמשו אותנו באסיף.

1. **זיכרון מהישיבה בסוכה**. נסו להיזכר בחג הסוכות בשנה שעברה. כתבו זיכרון אחד שיש לכם מהחג: כיצד ציינתם אותו? (נשמח לשמוע על ישיבה בסוכה של הבית, של בית הספר או בית הכנסת) איך הרגשתם בארוחה בסוכה? האם נוח כמו בבית? פחות, או יותר?

**לימוד בחברותא**

החלק הראשון נועד להזכיר לתלמידים את בניית הסוכה ואופיו של הסכך. יש כאן שלושה שלבים:

1. לפני שהכיתה מתחלקת לחברותות כדאי להקרין לילדים סרטון המדגים בקלילות את תהליך בניית סוכה כשרה, זאת כדי להמחיש לתלמידים את תהליך הבניה הלכה למעשה.. https://www.youtube.com/watch?v=fPSCmr9-feM
2. קריאת חלקים מדיני סוכה של הרמבם והבנת הטכסט. כדי להקל על התלמידים את ההבנה אנו מבקשים מהם להמחיש את הדינים על ידי ציור "נכון" ו"לא נכון", ואחר כך לכתוב את המקור בשפתם. (בעברית קלה או בשפתם, לפי החלטת המורה).
3. דיון על הרעיון המובע במקור. הדיון מכוון להבהיר את רעיון הארעי והחסות בצל ה' הבאים לביטוי בדיני הסכך: הסכך נועד אמנם להיות גג לסוכה ולספק מחסה, אך ההלכה דורשת שיהיה זה מחסה ארעי, קל ולא הרמטי.

החלק השני של הלימוד בחברותא מיועד להעמקת המשמעות הרעיונית של יציאה מדירת הקבע לדירת הארעי. בחלק זה אנו מביאים שני מקורות:

**הרש"ר הירש** מדגיש את הקשר בין הסוכה לבין ההכרה בכך שה' הוא המקור לביטחוננו, ולא היבולים שאספנו מן השדות, שהרי בתקופה זו בשנה הסתיים רוב איסוף הפרי ע"י החקלאים.

**ר' יצחק עראמה** (פירוש 'עקידת יצחק') מדגיש את הביטחון בה' בכך שהם יוצאים החוצה דווקא בתקופה שבה מתחיל החורף, זמן שבו בדרך כלל אנשים מתכנסים בבית החם והמוגן.

**אסיף**

לאסיף שני חלקים, והמורה יכולה לבחור רק באחד מהם לפי שיקול דעתה.

בחלק הראשון תערכו שיחה עם התלמידים, תבקשו מהם לחזור את מה שכתבו בתחילת הלימוד, על הקשר בין סכך לסוכה, ולראות אם נוספו להם רעיונות או הבנה מעמיקה יותר בעניין.

בחלק השני המורה קוראת לתלמידים קטע מדרשה של הרב קרליבך המעלה קשר נוסף בין הישיבה בסוכה לבין ההתקרבות אל ה'. לפי דבריו אחרי התהליך הרוחני העמוק שאנו עוברים בראש השנה וביום הכיפורים איננו יכולים לשבת בבית, אנו שואפים לצאת החוצה ולהתקרב כביכול אל האל. אבל בתום ימי החג, עלינו להביא עימנו את תחושת הקירבה לה' הביתה, ליתר ימות השנה.

אחרי קריאת הדברים המורה מנחה דיון בכיתה על הרעיון הזה, ועל הקשר בינו לבין המשמעויות האחרות של הסוכה כדירת עראי.